section_heading: Opis dobra
paragraph_text: Smještena je u istočnom dijelu povijesne jezgre, uz Unutrašnja vrata od Ploča, do crkve sv. Luke. Longitudinalna kamena jednobrodna građevina pravilne orijentacije, s pravokutnom apsidom, presvođena je križno-rebrastim svodom podijeljenim pojasnicama u tri traveja koje se na ziđu nastavljaju na lezene. Sagrađena je 1537. godine, a njenu vrsnu i bogatu arhitektonsku plastiku izradio je Petar Marka Andrijić, glasoviti korčulanski majstor.